Un accident rutier s-a produs sâmbătă la Sârca, județul Iași, unde autoturismul lui Ludovic Orban a părăsit partea carosabilă, răsturnându-se.

Un accident rutier s-a produs în urmă cu puțin timp la Sârca, în județul Iași, unde autoturismul lui Ludovic Orban a părăsit partea carosabilă, răsturnându-se.

La fața locului s-a deplasat imediat un echipaj de la poliție. Accidentul nu s-a soldat cu victime, ci doar cu pagube materiale.

Ludovic Orban se afla într-o mașină din coloana prezidențială a lui Klaus Iohannis care se întorcea de la evenimentele care au avut loc astăzi la Iași cu prilejul sărbătoririi a 156 de ani de la unirea Moldovei cu Țara Românească.

Vicepreședintele PNL Ludovic Orban a afirmat că avea o viteză de circa 65 – 70 de km la oră și că mașina pe care o conducea a derapat în curbă din cauză că pe carosabil era mâzgă. „Răsturnarea se datorează faptului că roata din dreapta față a intrat în șanțul de scurgere de pe marginea drumului”, a adăugat acesta.

Politicianul a precizat că a anunțat imediat poliția și că a suferit o singură zgârietură la un deget. „Am mers singur în mașină… Nu am niciun fel de problemă, am o singură zgârietură”, a mai spus el.

Sursă foto: Buna Ziua Iași

Totodată, Ludovic Orban a mai susținut că nu s-a urcat obosit la volan. „Nici mașina nu are niciun fel de performanțe. Este o Dacie Logan veche de la Parlament”, a adăugat vicepreședintele PNL.

Mașina are avarii minore, iar, potrivit acestuia, costurile reparațiilor vor fi suportate în baza asigurării CASCO încheiată de Camera Deputaților.

„Cred că, chiar dacă mașina mea s-a răsturnat, am evitat circumstanțele producerii unei coliziuni”, a mai spus el.

Ludovic Orban a participat la Biroul Politic Național al PNL, care s-a desfășurat, vineri seară, la Iași, iar astăzi a participat la evenimentele dedicate Micii Uniri. El se deplasa către Focșani.